Douglas DC-6

Die **Douglas DC-6** is 'n suier-aangedrewe passasiers- en vragvliegtuig wat van 1946 tot 1958 deur die Douglas Aircraft Company gebou is. Oorspronklik bedoel as 'n militêre vervoermiddel teen die einde van die Tweede Wêreldoorlog, het Douglas dit ná die oorlog herontwerp om met die Lockheed Constellation in die langafstand- kommersiële vervoermark mee te ding. Douglas het meer as 700 gebou, en baie vlieg steeds in vrag-, militêre en veldbrandbeheerrolle.

Die DC-6 was bekend as die C-118 Liftmaster in die Amerikaanse Lugmag en as die R6D in die Amerikaanse Vloot voor 1962, waarna alle Amerikaanse Vloot-variante ook as die C-118 aangewys is.

Die lugrederye wat nie die Lockheed Constellation bestel het nie, het gevind dat die XC-112A, die militêre prototipe van die DC-6, goed in hulle behoefte aan ’n drukvaste lynvliegtuig sou kon voorsien. Gevolglik het American Airlines en United Air Lines die bal aan die rol gesit deur die DC-6 eerste te bestel.

## Burgerlike variante van die DC-6 
Die DC-6 is in drie hoof- burgerlike weergawes, naamlik die DC-6, die DC-6A en die DC-6B, gebou.

### DC-6 
Die gewig van die DC-6 het volgens klante se spesifikasie gewissel, naamlik van 87,900 tot 98,800 kilogram en die brandstofvermoë het van ongeveer 12574 liter (in agt tenks) tot ongeveer 18671 liter (in tien tenks) gewissel. Die meeste DC-6’e het aanvanklik 50 sitplekke gehad (twee weerskante van die gang); daar was ook ’n driesitplekrusbank aan die agterkant van die passasierskajuit. Die sitplekke is later tot 68 en toe 86 verhoog (deur die vliegtuig met vyf sitplekke langs mekaar toe te rus en die afstand tussen die sitplekke te verminder). Sommige DC-6-vliegtuie is in vragweergawes omskep: hulle kajuittoebehore is verwyder en ’n versterkte kajuitvloer en ’n groot hoofdekvragdeur is geïnstalleer. 

### DC-6B 
Die DC-6B het dieselfde afmetings as die DC-6A gehad, maar was vir die vervoer van passasiers geoptimaliseer en het dus nie die versterkte vloer en twee vragdeure van die vragvliegtuig gehad nie. Dieselfde reeks opsies as vir die DC-6A is aan klante gebied, naamlik Double Wasp-enjins met water-metanolinspuiting, bruto gewig van tot 107000 kilogram en ’n brandstofvermoë van tot ongeveer 20866 liter. Die DC-6B het aanvanklik 52 sitplekke gehad en later 82 of selfs 102 vir huurvlugte. Baie DC-6B’s is, nadat hulle  deur die hooflugvervoerders uit diens geneem is, in vragvliegtuie omskep deur die oorspronklike kajuitvloer met versterkte vloere te vervang. Sulke vliegtuie het ook óf een vragdeur (voor die vlerke) óf twee vragdeure aan die linkerkant van die romp gehad (hierdie vragdeure was voor en agter die vlerke). Twee DC-6B’s is ook omvattend deur die Ingenieursdepartement van Sabena gemodifiseer en toegerus met swaaisterte wat na regs geskarnier was (hulle konstruksienommers was 44434 en 45202).

## Die verskillende militêre variante van die DC-6 
Die VC-118 is vir President Truman van Amerika gebruik en het die konstruksienommer 42881, reeksnommer 46505 en die naam *Independence* gehad. Hierdie vliegtuig is van 4 Julie 1947 tot Mei 1953 vir die President gebruik en daarna is dit as BBP-transportvliegtuig deur die Military Air Transport Service gebruik.

Die Koreaanse Oorlog het daartoe aanleiding gegee dat die VSA se Departement van Verdediging ’n weergawe van die DC-6A as standaard- militêre transportvliegtuig vir sowel die USAF as die VSA-vloot aangeskaf het. Dit het bestaan uit 101 C-118A’s vir die USAF en 65 R6D-1’s vir die VSA-vloot (in September 1962 C-118B’s hernoem); 40 hiervan is na die USAF oorgeplaas). Die meeste van die C-118A’s en R6D-1’s was toegerus om 74 militêre passasiers in betreklik beskeie gemak of ongeveer 12245 kilogram se vrag te dra. Die kajuit van baie was egter ingerig om minder passasiers te vervoer in gerief wat min of meer dieselfde as dié van burgerlike lynvliegtuie was.  

## Getal vliegtuie geproduseer 
Die produksiesyfer vir die DC-6 en sy variante was 704 eenhede. Al die variante van die DC-6 is by die Santa Monica-aanleg gebou. Die Douglas DC-6 is as die DC-6 (171), DC-6A (78), DC-6B (287), XC-112A (1), VC-118 (1), C-118A (101) en R6D-1 (65) gebou.

## Individuele DC-6-vliegtuie 
AANTEKENINGE

Waar ’n identiteitsnommer tussen hakies verskyn, beteken dit dat die bepaalde vliegtuig bestem was om daardie identiteit te hê, maar dat dit nie opgeneem is nie. Die inligting wat hierna volg, is verkry in die Piston-Engined Airliner Production List asook in die volgende uitgawes van die nuusbriewe van die Aviation Society of Africa: Januarie 1996, Mei 1996, Junie 1997, Julie 1997, Augustus 1997, September 1997 en Oktober 1997 en die African Air Review van Maart/April 1980, Mei/Junie 1980, Julie/Augustus 1980, September/Oktober 1981, Oktober/November/Desember 1985 en Januarie 1986.

### Konstruksienommer 43127 
Die Douglas DC-6 met die konstruksienommer 43127 het die identiteitsrekord (SE-BDI), VH-BPG, ZK-BGB, NZ3632, N254N, CF-PWP, N80MA, 9Q-CPL en EL-WNH (Julie 1997 op naam van Transair Cargo geregistreer).
geen|duimnael|250x250px|Hier word die DC-6 met die konstruksienommer 43127 op 7 Februarie 1998 as EL-WNH by Lanseria gesien.

### Konstruksienommer 43573 
Die vliegtuig met die konstruksienommer 43573 is op 18 Oktober 1952 as ’n C-118A met die reeksnommer 51-3826 aan die USAF afgelewer. Daarna het hy die volgende burgerlike registrasies gehad: N203G, N54G en 9Q-CGZ (Desember 1996/Januarie 1997 geregistreer). Uiteindelik is hierdie skroefvliegtuig aan diens onttrek en by die Randse Lughawe gestoor.

Lêer:9qcgz 1997-07-00 FALA 068 resize.jpg|9Q-CGZ Julie 1997 Lanseria
Lêer:9qcgz 2003-05-04 FAGM P5045479 shd50 600x450.jpg|9Q-CGZ 4 Mei 2003 Randse Lughawe

### Konstruksienommer 43740 
Die Douglas DC-6B met die konstruksienommer 43740 het die identiteitsrekord N8223H, F-OCYJ, OO-IFA, N799TA, 9J-AEP (in 1979 geregistreer) en N84AU (9J-AEP is in Oktober 1979 as N84AU uitgevoer). Die vliegtuig is op 18 Mei 1989 aan diens onttrek en in November 1990 by Lanseria opgebreek; die neusgedeelte het na die Suid-Afrikaanse Lugdiens-museumvereniging gegaan en is op ’n leningsgrondlag aan die SAL Tegnies-verfwerkswinkel gegee.
Lêer:N84au 1981-05-10 FALA 102 resize.jpg|N84AU 10 Mei 1981 Lanseria
Lêer:N84au 1991-01-26 FAJS 045 LR spot 800x486.jpg|Voordeel N84AU 26 Januarie 1991

### Konstruksienommer 44645 
Die Douglas C-118A met die konstruksienommer 44645 het die identiteitsrekord 53-3274, N50293, C-GKFF, TG-CGO, YV-501C, 9Q-CJP(2) (in 1996/1997 op naam van Transair Cargo geregistreer) en EL-WIL (in Julie/Augustus 1997 op naam van Transair Cargo geregistreer). Terwyl die masjien N50293 geregistreer was, is dit in ’n DC-6A omskep. Die vliegmasjien is as EL-WIL aan diens onttrek en gestoor.
Lêer:9qcjp 1997-07-00 FALA 077 resize.jpg|9Q-CJP Julie 1997 Lanseria
Lêer:Elwil 2003-12-30 FAGM 002 LRnuwe 600x450.jpg|EL-WIL 30 Des 2003

### Konstruksienommer 45201 
Die Douglas DC-6B met die konstruksienommer 45201 het die identiteitsrekord  N576, SU-ANM, OY-STS, N515TS, ZS-MTE, 9Q-CMC(2) en 9Q-CJX(2) (in 1996/1997 op naam van Transair Cargo geregistreer). Terwyl die vliegtuig N515TS geregistreer was, is hy in Julie 1973 in ’n vragweergawe omskep.
Lêer:Zsmte 1988-12-23 FAWB 330 dig dust LR 800x486.jpg|ZS-MTE 23 Desember 1988 Wonderboom
Lêer:Zsmte 1992-01-04 FAWB 332 dig dust LR el 800x486.jpg|ZS-MTE 4 Januarie 1992 Wonderboom
Lêer:9qcjx 2003-05-04 FAGM P5045717 crop 600x450.jpg|9Q-CJX 4 Mei 2003 Randse Lughawe

### Konstruksienommer 45319 
Die Douglas DC-6B met die konstruksienommer 45319 het die identiteitsrekord N578, SU-ANN, OY-STR, N515TR, N91BL, N34C en 9Q-CYO (in Desember 1996 geregistreer). Terwyl die masjien N515TR geregistreer was, is dit in Augustus 1973 in ’n vragvliegtuig omskep.
geen|duimnael|250x250px|Die Douglas DC-6B met die konstruksienommer 45319 word op 11 Julie 1997 as 9Q-CYO by Lanseria-lughawe gesien. Let op die dubbele vragdeur agter die vlerk.

### Konstruksienommer 45329 
Die Douglas DC-6B met die konstruksienommer 45329 het die identiteitsrekord CF-CZV, SE-BDG, LN-SUT, OY-DRC, G-SIXB, 3D-ASA (in Mei 1980 op naam van Air Swaziland Beperk geregistreer), 3D-ASB (in 1981 op naam van Air Swaziland geregistreer) (deur Interocean Airways verkry, in November 1985 as onderdeelbron na Suid-Afrika gevlieg), N90300, C9-ASR, ZS-MUL, 9Q-CJE en ZS-XXX.
Lêer:3dasa 1980-10-11 FALA 066 resize.jpg|3D-ASA 11 Oktober 1980 Lanseria
Lêer:Zsmul 1992-01-04 FAWB 333 dust LR 800x486.jpg|ZS-MUL 4 Januarie 1992 Wonderboom

#### Suid-Afrikaanse Lugdiens-museumvereniging 
DC-6 ZS-XXX is vir ’n kort tydjie deur die Suid-Afrikaanse Lugdiens-museumvereniging besit. Die skroefvliegtuig is in 1998 verkry. Ná verskeie uitstappies na die Randse Lughawe om die vliegtuig te sien en daaraan te werk ten einde hom na Johannesburg Internasionale Lughawe te vlieg is ’n bemanning gevind om hom te vlieg. Die nodige vliegpermit is ook van die Burgerlugvaartowerheid van Suid-Afrika verkry. Vroeg op ’n somber Septemberoggend is die eerste stadium voltooi om die enjins te laat loop. Ná verskeie verwyderings en vervangings van vonkproppe van die nommerdrie-enjin het al vier Pratt & Whitney-enjins begin loop. Die vertrekdatum na Johannesburg Internasionale Lughawe (ICAO-kode FAJS) was 8 November 1998. Ná opstyging by die Randse Lughawe en ’n baie vinnige en lae verbyvlug was die nuwe vliegtuig by FAJS.

Aangesien Swartkop die nuwe tuiste van die SAL-museumvereniging sou word, moes die DC-6 vir nog ’n vlug geneem word. Alles moontlik is gedoen om die vliegtuig respektabel te laat lyk, maar ’n aanbod is vir hom gedoen en hy het na nuwe eienaars gegaan.

DC-6 ZS-XXX het vir die oorgrote deel van tien jaar agteruitgegaan. Hy het in 1998 by Swartkop aangekom en was vir die Suid-Afrikaanse Lugdiens-museumvereniging bestem. Die Vereniging het op daardie tydstip ’n loods by Swartkop beset en die SA Historiese Vlug het die Douglas DC-3 en DC-4’s vanaf Swartkop bedryf. Die Suid-Afrikaanse Lugmag het egter gedurende 2005 die area nodig gekry toe die nabygeleë Lugmagbasis Waterkloof se fasiliteite opgeknap moes word en al die eskaders terug na Swartkop moes verskuif. Die SA Historiese Vlug en die SAL-museumvereniging is gedwing om die perseel te ontruim. Die SAL-museumvereniging het voor die uitdaging te staan gekom om die DC-6 van Swartkop af te vlieg of hom per pad te verskuif. Albei opsies was egter te duur vir die SAL-museumvereniging en hulle het besluit om die vliegtuig te verkoop.
geen|duimnael|250x250px|Douglas DC-6B ZS-XXX word op 1 Julie 1999 by Swartkop gesien.

#### Nuwe eienaars 
Peter Bauman, ’n entoesias, het op die ou end met die vliegtuig gesit. Toe hy egter te staan kom kom voor die stygende koste wat met die vliegtuig se lang verblyf by Swartkop verband hou, het hy besluit om die masjien aan die Suid-Afrikaanse Lugmag-museum aan te bied. Daardie museum het egter die aanbod van die hand gewys. Dit het gelyk asof die enige ander opsie was om weg te doen met die vliegtuig. Toe Witold Walus en Willie Muntingh, twee sakevennote en geesdriftige versamelaars, van die vliegtuig te hore kom, het hulle ’n aanbod gedoen om hom te koop. Die Lugmag wou die vliegtuig wegkry van Swartkop af, en Witold en Willie het ’n ambisieuse plan beraam om die vliegtuig van Swartkop af na hulle kleinhoewe noord van Pretoria te vlieg, waar hy as hekwag by die ingang van hulle sakeperseel sou pryk. Dit sou die konstruksie van ’n landingstrook oor verskeie aangrensende kleinhoewes behels om die vliegtuig se aankoms daar te akkommodeer.

Die eerste tegniese inspeksie van die vliegtuig aan die eeinde van 2008 het professionele advies ingesluit dat die masjien eerder per pad verskuif moet word om onnodige koste te vermy. Die vliegtuig het vir tien jaar stilgestaan en sou aansienlike tegniese aandag benodig. Die opsie om hom per pad te verskuif sou egter beteken dat die hoofspar gesny moet word sodat die vlerke verwyder kan word. Volgens Witold sou dit die skroefvliegtuig nutteloos maak, wat die einde van die vliegtuig sou beteken. En so is daar besluit dat die vliegmasjien van Swartkop af gevlieg sou word. ’n Ervare DC-6-ingenieur, Mike Mayers, is gewerf en sy span het met die vervelige en onaangename werk begin om die vliegtuig so te herstel dat hy na die kleinhoewe gevlieg sou kon word. Baie uitdagings is die hoof gebied, en daar is steeds ’n paar wat oorbrug moet word, maar die geesdriftige Witold en Willie het by hulle besluit gebly om hierdie geskiedkundige vliegtuig te bewaar. Vir sy vlug na die kleinhoewe is die DC-6 ZS-MUL geregistreer en is op 4 Desember 2010 na sy nuwe tuiste gevlieg.

In die twee meegaande foto’s word die enjins van die vliegtuig op 20 Julie 2010 by Swartkop laat loop. 
Lêer:Zsxxx 2010-07-20 FASK DSC 4861 Jaws 600x399.jpg|ZS-XXX 20 Julie 2010 Swartkop
Lêer:Zsxxx 2010-07-20 FASK DSC 4887 Jaws 600x399.jpg|ZS-XXX 20 Julie 2010 Swartkop

## Verwysings